### 13.    Ansøgning fra Tømmeruphallen om fritagelse for afdrag på kommunegaranteret lån

**Åbent**

Sagsnr.: 326-2017-17714       J.nr.: 20.13.00           Dokumentnr.:
326-2018-167717

**Sagstype**

Beslutning.

**Resume og sagens baggrund**

Bestyrelsen for Tømmeruphallen anmoder i juni 2017 om at
blive fritaget for at betale den resterende del af afdragene på det kommunalt
garanterede lån fra 2017 og frem, idet hallen står over for større
investeringer til varmesystem, loft og tag. Kultur og Fritidsudvalget vedtog
den 9. august 2017, at der ønskes et nærmere analysearbejde med bistand fra en
ekstern rådgiver. Analysearbejdet og udarbejdelse af en udviklingsplan samt
fire scenarier for den videre proces er nu afsluttet og sagen genoptages.

**Indstillinger**

Direktøren indstiller, at Kultur- og Fritidsudvalget
anbefaler scenarie 2.

**Behandling**

Kultur- og Fritidsudvalget, Økonomiudvalget,
Kommunalbestyrelsen

**Sagsfremstilling**

I forbindelse med Kalundborg Kommunes behandling af hallens
årsregnskab for 2003, blev det synligt, at hallens økonomi var stærkt
foruroligende og der blev besluttet at søge om afdragsfrihed i 5 år for
Tømmeruphallens Kommunekreditforeningslån. De iværksatte foranstaltninger til
genopretning af økonomien, virkede ikke efter hensigten, og der blev i 2009,
udarbejdet en analyse for at tilvejebringe et beslutningsgrundlag, der tog
højde for den økonomiske situation, der opstod efter 1. januar 2010, hvor
afdragsfrihedsperioden på kommunekreditlånet ophørte. I 2010 ydede Kalundborg
Kommune - efter aftale med Tømmeruphallens daværende bestyrelse - et kommunalt
lån på [adresse] kr. med tinglyst pantebrev, til afvikling af andre lån, som
Tømmeruphallen på daværende tidspunkt havde.

Kalundborg Kommune yder et årligt driftstilskud til Tømmeruphallen
for at stille hallen til rådighed til kommunens foreninger. I 2017 udgjorde
tilskuddet 1.749.730,30 kr.  Afdraget modregnes dette tilskud, og i 2017 har
Tømmeruphallen således netto modtaget 1.485.730,30 kr. i driftstilskud. Ultimo
2017 er der en restgæld på 1.852.000 kr.

Tømmeruphallen anmoder i juni 2017 om at blive fritaget for
at betale den resterende del af afdragene på det kommunalt garanterede lån fra
2017 og frem, idet hallen står over for større investeringer til varmesystem,
loft og tag.

Kultur- og Fritidsvalget besluttede i august 2017, at der
skulle igangsættes en nærmere analyse af udfordringerne, således at der kan
tilvejebringes et solidt grundlag for beslutning om Tømmeruphallen økonomi og
udviklingsmuligheder.

Hallens bestyrelse har derfor sammen med DGI
Facilitetsudvikling udarbejdet en udviklingsplan for Tømmeruphallen.
Udviklingsplanen består af en situationsanalyse, som bl.a. indeholder
brugerundersøgelse og gennemgang af hallens tilstand, drift og økonomi.
Ligeledes er der udarbejdet mission, vision og værdier for hallen og en række
målsætninger med tilhørende handleplaner indenfor 4 områder: Økonomi, drift og
organisering - Aktiviteter og tilbud - Rum og rammer - Kommunikation.
Udviklingsplanen er i sin helhed vedlagt denne sag.

Tømmeruphallens bestyrelse oplyser i brev af 27. juni 2018,
at efter processen med udarbejdelse af udviklingsplan sammen med DGI, ser de
tre muligheder for den fremtidige drift af hallen:

· Der optages et kommunegaranteret lån på 2.380.00 kr.

· Hallens årlige afdrag på 264.000 kr. sættes på pause i 3 år
(2018-2020), ønskes udbetalt som et engangsbeløb.

· Tømmeruphallen fortsætter sin drift som hidtil og der er ikke
plads til investeringer i varme- og ventilationsanlæg, som ifølge bestyrelsen
kan bryde sammen når som helst og konsekvensen vil være at hallen må lukke som
selvejende institution.

**De 4 scenarier for det videre forløb**

På baggrund af analysen, udviklingsplanen og den seneste
henvendelse fra Tømmeruphallens bestyrelsen har administrationen opstillet 4
scenarier for det videre forløb:

1. Der stilles
garanti for et lån på 2.380.000 kr. optaget i [adresse]

2. De årlige afdrag
på det eksisterende lån sættes i bero i 3 år fra 2018 til og med 2020

3. De årlige afdrag
på det eksisterende lån sættes i bero i 3 år og udbetales som et engangsbeløb i
2018.

4. Den økonomiske
situation for hallen tages til efterretning, men der ændres ikke ved de
økonomiske tilskud fra kommunens side

Direktøren anbefaler scenarie 2 og bemærker, at uanset valg
af løsning, så anbefales det at Tømmeruphallens bestyrelse holdes fast på
målsætningerne og de tilhørende handleplaner. Det kan ske ved løbende
opfølgningsmøder mellem bestyrelse og administration og efterfølgende
afrapportering til udvalget.

**Økonomiske konsekvenser**

I det fremsendte budget for Tømmeruphallen er der opstillet
tre løsninger, som resulterer i fire scenarier:

*1) Scenarie 1: Der stilles en kommunal garanti for et
lån.*

Første scenarie bygger på løsning 1 i det fremsendte budget.
Tømmeruphallens bestyrelse ønsker, at Kalundborg Kommune stiller garanti for et
lån på 2,380 mio. kr. som Tømmeruphallen optager, til anlægsinvesteringer i
2018 og 2019. I de tilfælde, hvor der stilles en garanti for udgifter, som
kommunen ikke har automatisk låneadgang til, skal beløbet enten dækkes af en
ledig og ubenyttet låneramme eller der skal ske deponering.

*2) Scenarie 2: De årlige afdrag stilles i bero i tre år.*

Scenariet bygger delvis på løsning 2 i det fremsendte
budget. Her ønskes hallens årlige afdrag på 264.000 kr. sat på pause i 3 år.
Ved at stille afdragene i bero i årene 2018 til 2020 vil afdragsperioden blive
forlænget til 2028. Ved berostillelse af afdragene søges der tillægsbevillinger
på 264.000 kr. årligt i årene 2018 - 2020, finansieret af kassebeholdningen,
som en midlertidig finansiering, der modsvares af nye afdrag i årene 2026 til
2028.

*3) Scenarie 3: De årlige afdrag stilles i bero i tre år -
med udbetaling som engangsbeløb*

I det fremsendte budget fremgår det af teksten til løsning
2, at bestyrelsen ønsker, at de tre års afdrag på i alt 792.000 kr. udbetales
af Kalundborg Kommune som et engangsbeløb i 2018. Der søges i dette scenarie om
en tillægsbevilling på 792.000 kr. finansieret af kassebeholdningen, som en
midlertidig finansiering, der modsvares af nye afdrag i årene 2026 til 2028.

*4) Scenarie 4: Tømmeruphallen fortsætter sin drift som
hidtil.*

Ingen direkte økonomiske konsekvenser. Såfremt
Tømmeruphallen lukker som selvejende institution vil der blive fremlagt en ny
sag til politisk behandling.

De økonomiske konsekvenser er uddybet i notat vedlagt sagen.

**Kultur- og Fritidsudvalgets
møde den 7. august 2018:**

Anbefales.

**Økonomiudvalgets møde den 12.
september 2018:**

Anbefales.

**Bilag**

|  |  |
| --- | --- |
| Notat vedrørende ansøgning fra Tømmeruphallen | 326-2018-200705 |
| Ansøgning fra [adresse] |
| Udviklingsplan - Tømmeruphallen | [adresse] |